Ľ. Vážny, poslanec: (2004-10-26):
Výbor Národnej rady pre hospodárstvo, privatizáciu a podnikanie ako gestorský výbor k návrhu zákona, ktorým sa mení a dopĺňa zákon Slovenskej národnej rady č. 138/1992 Zb., ktorý máte ako tlač 802, podáva Národnej rade v súlade s § 79 zákona Národnej rady o rokovacom poriadku spoločnú správu výborov Národnej rady Slovenskej republiky v druhom čítaní. Národná rada uznesením č. 1169 z 8. septembra 2004 pridelila vládny návrh zákona, ktorým sa mení a dopĺňa zákon č. 138/1992 Zb. o autorizovaných architektoch a autorizovaných stavebných inžinieroch na prerokovanie v druhom čítaní vo výboroch do 32 dní a v gestorskom výbore do 34 dní od jeho prerokovania v prvom čítaní na schôdzi Národnej rady  Slovenskej republiky ústavnoprávnemu výboru, Výboru Národnej rady pre financie, rozpočet a menu, Výboru Národnej rady pre hospodárstvo, privatizáciu a podnikanie, Výboru Národnej rady pre verejnú správu. Ako gestorský určila Výbor Národnej rady pre hospodárstvo, privatizáciu a podnikanie. Iné výbory Národnej rady Slovenskej republiky návrh zákona neprerokovali. Po druhé. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru   žiadne   stanovisko k predmetnému návrhu zákona. Po tretie. Vládny návrh zákona, ktorým sa mení a dopĺňa zákon Národnej rady o autorizovaných architektoch a autorizovaných stavebných inžinieroch, prerokovali výbory, ktorým bol pridelený nasledovne. Ústavnoprávny výbor neprijal platné uznesenie, nakoľko návrh uznesenia nezískal podporu potrebnej nadpolovičnej väčšiny prítomných poslancov. Výbor Národnej rady pre financie, rozpočet a menu návrh prerokoval 5. októbra a uznesením č. 457 odporučil Národnej rade návrh zákona schváliť s pozmeňujúcimi návrhmi a doplňujúcimi návrhmi, tak ako sú uvedené v prílohe uznesenia a Výbor Národnej rady pre hospodárstvo, privatizáciu a podnikanie prerokoval návrh 13. októbra uznesením č. 440 a odporučil Národnej rade návrh zákona schváliť so zmenami a doplnkami. Výbor Národnej rady pre verejnú správu prerokoval návrh zákona 14. októbra 2004 a uznesením č. 237 odporučil Národnej   rade   návrh    zákona schváliť s pozmeňujúcimi a doplňujúcimi návrhmi, ktoré sú uvedené v prílohe stanoviska. Po štvrté. Z uznesení výborov Národnej rady uvedených pod bodom III vyplývajú tri pozmeňujúce návrhy. Výbor Národnej rady pre hospodárstvo, privatizáciu a podnikanie ako gestorský výbor podľa rokovacieho poriadku odporúča Národnej rade o bodoch 1, 2, 3 hlasovať spoločne s odporúčaním schváliť ich. Po piate. Gestorský  výbor na   základe stanovísk výborov v súlade s § 79 ods. 4 a § 83 rokovacieho poriadku odporúča Národnej rade vládny návrh, ktorým sa mení a dopĺňa zákon Národnej rady o autorizovaných architektoch a stavebných inžinieroch, tlač 802, schváliť. Spoločná správa výborov Národnej rady o výsledku prerokovania, ktorým sa mení predmetný zákon v druhom čítaní, bola schválená uznesením č. 453 z 19. októbra 2004. Súčasne výbor poveril spoločného spravodajcu výborov predložiť Národnej rade spoločnú správu výborov o výsledku prerokovania návrhu zákona a poveril ho právomocami podľa § 79 ods. 5 rokovacieho poriadku. Pán predsedajúci, otvorte, prosím, rozpravu, do ktorej sa ako spravodajca hlásim.